จะซื้อรถมอไซค์มือสอง ต้องทำตาม 4 ข้อนี้
การจราจรในเมืองใหญ่นับวันจะยิ่งติดขัดมากขึ้น ทำให้ไม่สามารถคำนวณเวลาการเดินทางไปไหนมาไหนที่แน่นอนได้เลย หลาย ๆ คนจึงเลือกที่จะหาวิธีเดินทางด้วยยานพาหนะที่รวดเร็วที่สุดในสภาพการจราจรที่ติดขัด นั่นก็คือ จักรยานยนต์ นั่นเอง
28 มิ.ย. 2559

การจราจรในเมืองใหญ่นับวันจะยิ่งติดขัดมากขึ้น ทำให้ไม่สามารถคำนวณเวลาการเดินทางไปไหนมาไหนที่แน่นอนได้เลย หลาย ๆ คนจึงเลือกที่จะหาวิธีเดินทางด้วยยานพาหนะที่รวดเร็วที่สุดในสภาพการจราจรที่ติดขัด นั่นก็คือ จักรยานยนต์ นั่นเอง
และเพื่อให้ได้จักรยานยนต์ราคาถูก ๆ แต่คุณภาพดีมาไว้ใช้งาน จักรยานยนต์มือสองจึงได้รับความนิยมไม่น้อย แต่จะเลือกซื้ออย่างไร ไม่ให้ช้ำใจภายหลัง เพราะอาจถูกหลอกขายในราคาแพงเกินจริง www.MoneyGuru.co.th จึงมีเกร็ดเล็ก ๆ น้อย ๆ มาแนะนำวิธีการเลือกซื้อรถจักรยานยนต์ในเบื้องต้นค่ะ
1. สอบถามข้อมูลจากผู้ขายให้มากที่สุด ข้อมูลสำคัญ ๆ ที่ต้องสอบถามผู้ขายมีดังนี้ ปีที่ออกรถ เลขไมล์รถ ประวัติการเกิดอุบัติเหตุ ประวัติการบำรุงรักษาที่ศูนย์บริการตามคู่มือ สมุดรับประกันของศูนย์บริการ และที่สำคัญ เล่มทะเบียนรถ เพราะรถที่จะนำมาขับได้อย่างถูกกฎหมายบนท้องถนนสาธารณะคือรถที่มีทะเบียนเท่านั้น หากไม่มีเล่มทะเบียนมาแสดงให้คุณดู คุณก็บอกลาผู้ขายได้เลยค่ะ เพราะรถที่ไม่ได้จดทะเบียนอย่างถูกต้องหากเจ้าหน้าที่ตรวจพบรถจะถูกยึดไปทันที เท่ากับคุณเสียเงินซื้อรถไปเปล่า ๆ เลยทีเดียว
2. อย่าเพิ่งตกลงซื้อรถ และโอนเงินโดยที่ยังไม่ได้ไปดูรถ
ข้อนี้ใช้กับการซื้อรถจักรยานยนต์ที่มีผู้ลงขายตามเว็บไซต์ต่าง ๆ ที่มักจะลงภาพรถไว้และบอกราคา แต่เพื่อความมั่นใจ เราจะต้องไปดูรถด้วยตัวเองเสมอ เพราะจะทำให้เราสามารถดูรถได้ทุกซอกทุกมุม เห็นตำหนิได้ชัดเจนมากกว่า และมีโอกาสได้ทดสอบขับรถด้วย เพื่อที่จะได้ตัดสินใจได้อย่างถูกต้องว่าจะซื้อดีหรือไม่ และที่สำคัญอย่าลืมพาเพื่อนไปด้วย เพราะเคยมีคนโดนคนร้ายหลอกให้ไปดูรถและชิงเงินที่จะนำไปซื้อรถทั้งหมด โดยที่เหยื่อไม่ได้อะไรกลับมาเลย แถมยังต้องเสียเงินให้คนร้ายไปอีก
3. ตรวจสอบสภาพรถจักรยานยนต์
เริ่มจากการดูจากสภาพภายนอกก่อน อย่างแรก คือ สีรถ ว่ามีรอยสีถลอกหรือไม่ หากเป็นรอยขีดข่วนเล็ก ๆ น้อยตามสภาพการใช้งาน ก็ถือว่ามองผ่าน ๆ ไปได้ แต่หากเป็นรอยถลอกขนาดใหญ่ หรือยาว ให้สันนิษฐานไว้ก่อนเลยว่า รถคันที่ดูอยู่เคยเกิดอุบัติเหตุมาก่อน จากนั้น ก็ดูอุปกรณ์ภายนอก ได้แก่ พักเท้า ว่าเบี้ยวหรือไม่ ช็อคอัพว่าเบี้ยวหรือไม่ โครงรถว่ามีการคดงอหรือไม่ บังโคลนมีรอยหักหรือแตกหรือไม่ ถังน้ำมันมีรอยบุบหรือไม่ สายจ่ายน้ำมันเชื้อเพลิง ของเหลวต่าง ๆ อยู่ในสภาพดี ไม่เปื่อยยุ่ย หากสภาพภายนอกผ่าน ก็ต้องไปดูที่ข้อต่อไป
4. ตรวจสอบสภาพเครื่องยนต์ 
อุปกรณ์ภายนอกแม้จะเกิดความเสียหายก็สามารถเปลี่ยนใหม่ทำให้รถดูเหมือนใหม่ได้ แต่ความเสียหายที่เครื่องยนต์จะบ่งบอกเองว่ารถคันนั้นเคยเกิดอุบัติเหตุมา จนเกิดผลกระทบกับเครื่องยนต์และการขับขี่หรือไม่ ดังนั้น คุณต้องขอทดสอบขับรถในระยะทางสั้น ๆ เพื่อตรวจสอบสภาพเครื่องยนต์ว่าอยู่ในสภาพปกติหรือไม่ เครื่องยนต์ที่มีสภาพไม่ปกติจะมีเสียงดังมากกว่าปกติหรือมีเสียงแปลก ๆ หรือขณะขับขี่รถมีอาการแปลก ๆ เช่นกระตุก ดับ หรือเอียงซ้ายเอียงขวา ในระหว่างการขับขี่ควรตรวจสอบระบบเบรค ระบบไฟ ช่วงหน้าช่วงหลัง โดยขับเข้าโค้งบ้าง ตกหลุมบ้าง ขึ้นเนินบ้าง เพื่อตรวจสอบการใช้รถในทุกสภาพถนน หลังจากทดสอบรถแล้ว ก็ตรวจสอบเครื่องยนต์ด้วยสายตาอีกครั้งว่า มีของเหลว เช่น น้ำมันเครื่อง น้ำยาหล่อเย็น รั่วซึมหรือไม่ ถ้าหากรถมีสภาพไม่สมบูรณ์ น้ำมันเครื่อง น้ำยาหล่อเย็นก็ไหลเยิ้มออกมา และบางทีอาจจะมีกลิ่นน้ำมันเชื้อเพลิงโชยออกมาด้วย
เมื่อรู้วิธีการเบื้องต้นในการเลือกซื้อรถจักรยานยนต์มือสองทั้ง 4 ข้อแบบนี้แล้ว อย่าลืมนำไปใช้ แล้วมาผจญภัยบนท้องถนนที่ติดขัดในเมืองใหญ่ด้วยกันกับ www.MoneyGuru.co.th